b'\n_START_ARTICLE_\nIoan Murgescu\n_START_PARAGRAPH_\nIoan Murgescu (n. 27 martie 1846, Buz\xc4\x83u; d. 5 martie 1913, Bucure\xc8\x99ti) a fost un amiral rom\xc3\xa2n, care a \xc3\xaendeplinit func\xc8\x9bia de comandant al Marinei Militare Rom\xc3\xa2ne (1874-1877, 1877-1879 \xc8\x99i 1888-1901).\n_START_SECTION_\n\xc3\x8enceputurile carierei marin\xc4\x83re\xc8\x99ti\n_START_PARAGRAPH_\nIoan Murgescu s-a n\xc4\x83scut la data de 27 martie 1846 \xc3\xaen ora\xc8\x99ul Buz\xc4\x83u. Dup\xc4\x83 absolvirea liceului, el s-a dedicat carierei militare, orient\xc3\xa2ndu-se spre marin\xc4\x83 \xc8\x99i prezent\xc3\xa2ndu-se \xc3\xaen martie 1864 la concursul organizat de Ministerul de R\xc4\x83zboi pentru trimiterea unui elev la \xc8\x98coala Naval\xc4\x83 din Brest (Fran\xc8\x9ba). _NEWLINE_A reu\xc8\x99it la examen \xc8\x99i, la 1 august 1864, Ioan Murgescu s-a \xc3\xaenmatriculat la respectiva \xc8\x99coal\xc4\x83, unde a ob\xc8\x9binut \xc3\xaen primul an de studiu rezultate excep\xc8\x9bionale. Ca urmare a acestor rezultate, ministrul de r\xc4\x83zboi a \xc3\xaenaintat un referat c\xc4\x83tre Consiliul de Mini\xc8\x99tri \xc3\xaen \xc8\x99edin\xc8\x9ba din 19 iulie 1865 prin care a propus: \xc2\xabelevului Murgescu Ioan trimis \xc3\xaen Francia la \xc8\x98coala Naval\xc4\x83 de la Brest, pentru silin\xc8\x9ba la studiu la care a dat probe, s\xc4\x83 i se dea o sum\xc4\x83 de 300 franci din capitolul misiilor, sub titlul de gratifica\xc8\x9bie consider\xc3\xa2nd c\xc4\x83 asemenea recompense au drept scop a \xc3\xaencuraja silin\xc8\x9ba.\xc2\xbb_NEWLINE_A absolvit cursurile \xc8\x98colii Navale la 1 august 1866, dup\xc4\x83 care a efectuat un voiaj de instruc\xc8\x9bie cu nava-\xc8\x99coal\xc4\x83 francez\xc4\x83 \xc2\xabJean Bart\xc2\xbb. Astfel, printr-o adres\xc4\x83 din 4 octombrie 1866 ministrul de marin\xc4\x83 \xc8\x99i colonii al Imperiului Fran\xc8\x9bei l-a informat pe agentul Rom\xc3\xa2niei la Paris c\xc4\x83: \xc2\xabjunele Murgescu Ioan, supus rom\xc3\xa2n, pe care \xc3\xael autorizasem \xc3\xaen 1864 a urma cursurile \xc8\x98colii Navale Imperiale, a sf\xc3\xa2r\xc8\x99it cursurile acestei \xc8\x99coli. \xc3\x8el autoriz\xc4\x83m, de asemenea, a face campania vasului \xc8\x99coal\xc4\x83 \xc2\xab\xc2\xa0Jean Bart\xc2\xbb, cu asimila\xc8\x9bia gradului de aspirant de a doua clas\xc4\x83\xc2\xbb._NEWLINE_Dup\xc4\x83 \xc3\xaencheierea studiilor \xc3\xaen Fran\xc8\x9ba, Ioan Murgescu a revenit \xc3\xaen Rom\xc3\xa2nia la 24 octombrie 1866, fiind \xc3\xaencadrat \xc3\xaen Corpul Flotilei cu gradul de sublocotenent. Timp de c\xc3\xa2\xc8\x9biva ani timp, a \xc3\xaendeplinit func\xc8\x9bia de ofi\xc8\x9ber secund \xc8\x99i comandant pe nava \xc2\xab\xc8\x98tefan cel Mare\xc2\xbb (1866-1871) \xc8\x99i apoi comandant pe nava \xe2\x80\x9eRom\xc3\xa2nia\xe2\x80\x9d, nave aflate \xc3\xaen dotarea Flotilei Rom\xc3\xa2ne \xc3\xaen perioada respectiv\xc4\x83, fiind avansat la gradul de locotenent (1869) \xc8\x99i apoi la gradul de c\xc4\x83pitan (1871). _NEWLINE_\xc3\x8en anul 1873, c\xc4\x83pitanul Murgescu a fost numit la comanda canonierei \xc2\xabFulgerul\xc2\xbb, noua nav\xc4\x83 a flotilei rom\xc3\xa2ne, construit\xc4\x83 \xc3\xaen \xc8\x99antierele din Toulon (Fran\xc8\x9ba), fiind \xc3\xaens\xc4\x83rcinat cu aducerea \xc3\xaen \xc8\x9bar\xc4\x83 a acesteia \xc8\x99i comand\xc3\xa2nd astfel pentru prima dat\xc4\x83 o nav\xc4\x83 rom\xc3\xa2neasc\xc4\x83 de r\xc4\x83zboi \xc3\xaen Marea Mediteran\xc4\x83 \xc8\x99i \xc3\xaen Marea Neagr\xc4\x83. La sosirea \xc3\xaen Rom\xc3\xa2nia, \xc3\xaen aprilie 1874, c\xc4\x83pitanului Murgescu i s-a conferit medalia \xc2\xabVirtutea Militar\xc4\x83\xc2\xbb cls. I pentru \xc3\xaendeplinirea \xc3\xaen cele mai bune condi\xc8\x9bii a misiunii \xc3\xaencredin\xc8\x9bate.\n_START_SECTION_\nComandant al Marinei Militare Rom\xc3\xa2ne\n_START_PARAGRAPH_\n\xc3\x8en anul urm\xc4\x83tor, la data de 10 decembrie 1874, cpt. Ioan Murgescu a fost numit provizoriu \xc3\xaen func\xc8\x9bia de comandant al Flotilei Rom\xc3\xa2ne \xc3\xaen locul maiorului Nicolae Dimitrescu-Maican, iar dupa \xc3\xaenaintarea la gradul de maior, la 6 iunie 1875, a fost titularizat \xc3\xaen aceast\xc4\x83 func\xc8\x9bie, r\xc4\x83m\xc3\xa2n\xc3\xa2nd la comanda flotilei p\xc3\xa2n\xc4\x83 la 1 aprilie 1877. _NEWLINE_Dup\xc4\x83 o lun\xc4\x83, el a fost ata\xc8\x99at pe l\xc3\xa2ng\xc4\x83 comandantul Flotilei Ruse de Dun\xc4\x83re, calitate care i-a permis participarea la conceperea \xc8\x99i executarea uneia dintre cele mai spectaculoase opera\xc8\x9biuni de lupt\xc4\x83 navale din R\xc4\x83zboiul de Independen\xc8\x9b\xc4\x83. Este vorba de atacul de la M\xc4\x83cin din noaptea 12/13 mai 1877, \xc3\xaen timpul c\xc4\x83ruia \xc8\x99alupa torpiloare \xc2\xabR\xc3\xa2ndunica\xc2\xbb, comandat\xc4\x83 de maiorul Murgescu a scufundat monitorul otoman \xc2\xabDuba Seifi\xc2\xbb cu un deplasament de 2500 t. Ca urmare a acestei str\xc4\x83lucite fapte de arme, maiorul Murgescu a primit Ordinul rus \xc2\xabSf. Vladimir\xc2\xbb cls. IV-a cu spade \xc8\x99i rozete \xc8\x99i Ordinul Na\xc8\x9bional \xc2\xabSteaua Rom\xc3\xa2niei\xc2\xbb. Dup\xc4\x83 aceste ac\xc8\x9biuni, maiorul Murgescu a fost numit comandant al grupului de \xc8\x99alupe "R\xc3\xa2ndunica" \xc8\x99i "Bucur" cu ajutorul c\xc4\x83rora au fost construite podurile de vase rom\xc3\xa2ne\xc8\x99ti peste Dun\xc4\x83re, iar apoi comandant al sta\xc8\x9biunii de baraj de la Nedeia, sub comanda sa realiz\xc3\xa2ndu-se un baraj de mine rom\xc3\xa2nesc care \xc8\x99i-a dovedit eficien\xc8\x9ba de-a lungul r\xc4\x83zboiului. _NEWLINE_La data de 1 decembrie 1877, maiorul Murgescu a revenit la comanda Corpului Flotilei Rom\xc3\xa2ne, de\xc8\x9bin\xc3\xa2nd aceast\xc4\x83 func\xc8\x9bie p\xc3\xa2n\xc4\x83 la 8 aprilie 1879, c\xc3\xa2nd a fost numit \xc3\xaen func\xc8\x9bia de director al nou-\xc3\xaenfiin\xc8\x9batului Arsenal al Flotilei din Gala\xc8\x9bi. \xc3\x8entre timp, el a fost \xc3\xaenaintat la gradul de locotenent-colonel. \xc3\x8en anul 1881, a fost avansat colonel \xc8\x99i i s-a \xc3\xaencredin\xc8\x9bat comanda \xc8\x98colii Fiilor de Militari din Ia\xc8\x99i. Apoi, pentru o perioad\xc4\x83 de 4 ani (1882-1886), colonelul Murgescu a de\xc8\x9binut func\xc8\x9bia de inspector al naviga\xc8\x9biei \xc8\x99i porturilor. A fost apoi comandant al Depozitului \xc8\x99i Diviziei echipajelor._NEWLINE_La data de 10 mai 1888, colonelul Ioan Murgescu a fost numit pentru a treia oar\xc4\x83 \xc3\xaen func\xc8\x9bia de comandant al Corpului Flotilei Rom\xc3\xa2ne, de\xc8\x9bin\xc3\xa2nd aceast\xc4\x83 func\xc8\x9bie p\xc3\xa2n\xc4\x83 la 1 aprilie 1901, c\xc3\xa2nd s-a retras la cerere din marin\xc4\x83, cu gradul de contraamiral. A fost decorat cu Ordinul \xe2\x80\x9eCoroana Rom\xc3\xa2niei\xe2\x80\x9d \xc3\xaen gradul de comandor. _NEWLINE_\xc3\x8en mai 1898, a fost adoptat\xc4\x83 Legea de organizare a Marinei Militare, care a avut \xc3\xaen vedere evolu\xc8\x9biile ce s-au produs \xc3\xaen ultimele decenii \xc3\xaen aceast\xc4\x83 arma. Noua lege a statuat, pentru prima dat\xc4\x83, gradele specifice Marinei Militare: amiral, viceamiral, contraamiral, comandor, capitan comandor, locotenent comandor. \xc3\x8en aceasta situa\xc8\x9bie generalul Ion Murgescu a fost trecut printre primii \xc3\xaen corpul ofi\xc8\x9berilor de marin\xc4\x83, gradul de general fiindu-i echivalat cu acela de amiral. La 10 mai 1911 a fost \xc3\xaenaintat la gradul de viceamiral \xc3\xaen rezerv\xc4\x83. _NEWLINE_Viceamiralul Ioan Murgescu a \xc3\xaencetat din via\xc8\x9b\xc4\x83 la data de 5 martie 1913 \xc3\xaen ora\xc8\x99ul Bucure\xc8\x99ti \xc8\x99i a fost \xc3\xaenmorm\xc3\xa2ntat \xc3\xaen Cimitirul Belu cu onorurile militare cuvenite, discursul de adio fiind rostit de c\xc4\x83tre Ion I. C. Br\xc4\x83tianu._NEWLINE_\xc3\x8en semn de omagiere a personalit\xc4\x83\xc8\x9bii sale, numele s\xc4\x83u este purtat de c\xc4\x83tre prima nav\xc4\x83 rom\xc3\xa2neasc\xc4\x83 de r\xc4\x83zboi construit\xc4\x83 \xc3\xaen \xc3\xaentregime \xc3\xaen Rom\xc3\xa2nia, la Gala\xc8\x9bi, \xc3\xaen 1939, care a fost puitorul de mine \xc2\xabAmiralul Murgescu\xc2\xbb, de \xc8\x98coala Militar\xc4\x83 de Mai\xc8\x99tri a For\xc8\x9belor Navale "Amiral Ion Murgescu" \xc8\x99i de \xc8\x98coala cu clasele I-VIII \xc2\xabViceamiral Ioan Murgescu\xc2\xbb din comuna Valu lui Traian (jud. Constan\xc8\x9ba).'